Ichki ishlar vazirligi Yo‘l harakati xavfsizligi bosh boshqarmasi 2021 yilda davlat yo‘l harakati xavfsizligi xizmati sohasida amalga oshirilishi ko‘zlangan istiqbolli rejalar to‘g‘risida ma’lumot berdi. Qayd etilishicha, bugungi kun talablarini, ob-havo sharoitini inobatga olgan holda, xizmat olib borish uchun qulay, zamonaviy va ixcham bo‘lgan, yo‘l-patrul xizmati xodimlarining farqlovchi belgilari taqilgan yangi xizmat kiyim-bosh namunalari sinovdan muvaffaqiyatli o‘tgan taqdirda respublikadagi barcha YPX xodimlarini yangi namunadagi kiyim-bosh bilan ta’minlash ko‘zda tutilgan. Bundan tashqari, YPX xodimlarining piyoda xizmat olib borishi tizimidan bosqichma-bosqich voz kechish mo‘ljallanmoqda. Bunda YPX xodimlarining faqat qoidabuzarliklarni avtomatik tarzda aniqlash qurilmalari bilan jihozlangan patrul avtomobillarida xizmat olib borishini yo‘lga qo‘yish rejalashtirilgan.